РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/106-25

25. јун 2025. године

Б е о г р а д

З А П И С Н И К

16. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. ЈУНА 2025. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жика Гојковић, Драган Јовановић, Дејан Булатовић, Ивана Стаматовић, Радослав Милојичић, Милија Милетић, Јожеф Тобиаш, Душан Никезић, Мирослав Алексић и Слободан Илић.

Седници је присуствовао заменик члана Одбора: Иван Карић (заменик Дијане Радовић) и Миљана Милојевић (заменик Радослава Милојичића).

Седници нису присуствовали чланови Одбора: Горан Петковић, проф. др Бранимир Несторовић, др Ана Орег и Зоран Сандић, као ни њихови заменици.

Седници су присуствовали представници Министарства пољопривреде, шумарства и водопривреде: Предраг Ројевић, државни секретар, Братислав Ћирковић, државни секретар, Милица Неђић, помоћник министра Сектора за правне и нормативне послове, Слободан Николовски, директор Управе за аграрна плаћања, Синиша Адамовић, в.д. директора Управе за пољоприведно земљиште, Маја Грбић, в.д директора Републичке дирекције за воде,Тамара Бошковић, Управа за ветерину, начелник Одељења за ветеринарско јавно здравство, Љиљана Совиљ, Управа за шуме, шеф Одсека за планирање и одрживи развој у шумарству и Владе Ђоковић, Управа за заштиту биља, начелник Одељења за сертификацију семена и садног материјала.

Пре утврђивања дневног реда, на основу члана 76, 82. и члана 92. став 2. Пословника Народне скупштине, његову допуну благовремено је предложио председник Одбора Маријан Ристичевић, тако да се дневни ред допуни тачкама: Разматрање Предлога закона о семену и садном материјалу пољопривредног и украсног биља, који је поднела Влада, у начелу (број 011-1209/25 од 23. јуна 2025. године) и Разматрање Предлога закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада (број 011-1226/25 од 23. јуна 2025. године). Одбор је већином гласова (9 за, 2 уздржана, 1 није гласао) прихватио овај предлог за допуну дневног реда.

Одбор је већином гласова (9 за, 2 уздржана, 1 није гласао ) усвојио следећи:

Д н е в н и р е д

1. Разматрање Информације о раду Министарства пољопривреде, шумарства и водопривреде за период од 1. јануара до 31. марта 2025. године (број 02-1012/25 од 27. маја 2025. године);
2. Стање у пољопривреди;
3. Разматрање Предлога закона о семену и садном материјалу пољопривредног и украсног биља, који је поднела Влада, у начелу (број 011-1209/25 од 23. јуна 2025. године);
4. Разматрање Предлога закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада (број 011-1226/25 од 23. јуна 2025. године).

Председник Одбора је предложио спајање расправе од прве до четврте тачке Дневног реда седнице Одбора. Одбор је већином гласова (10 за, 2 уздржана, 1 није гласао) прихватио овај предлог.

Пре почетка расправе о тачкама дневног реда, усвојен је записник 15. седнице Одбора, која је одржана 24. априла 2025. године, у тексту у коме је и предложен. Записник је усвојен већином гласова (9 за, 1 уздржан, 3 није гласало).

Прва до четврте тачке дневног реда – Разматрање Информације о раду Министарства пољопривреде, шумарства и водопривреде за период од 1. јануара до 31. марта 2025. године, Стање у пољопривреди, Разматрање Предлога закона о семену и садном материјалу пољопривредног и украсног биља, који је поднела Влада, у начелу, Разматрање Предлога закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада.

На почетку седнице, Предраг Ројевић, државни секретар је изразио задовољство због присуства на седници Одбора за пољопривреду, шумарство и водопривреду, истакавши значај теме због које су и присутни сви представници надлежних управа, укључујући помоћнике и директоре. Њихово присуство ће омогућити да се о свим важним питањима из области пољоприведе дискутује на свеобухватан и конструктиван начин.

У дискусији су учествовали народни посланици: Маријан Ристичевић, Милија Милетић, Слободан Илић, Драган Јовановић, Мирослав Алексић, Ивана Стаматовић, Душан Никезић и Дејан Булатовић.

Одбор је већином гласова (10 за, 2 против, 1 није гласао), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. јануара до 31. марта 2025. године и одлучио да јe прихвати.

Одбор је већином гласова (10 за, 3 није гласало) донео следећи:

З а к љ у ч а к

Одбор предлаже да Влада Републике Србије и Министарство пољоприведе, шумарства и водопривреде, преко Дирекције за робне резерве, предузму све неопходне кораке како би откупили што веће количине пшенице. На тај начин би се обезбедиле стратешке залихе које у случају сушне године, могу бити коришћене првенствено за људску исхрану, а касније и као сточна храна.

Одбор препоручује очување постојећих залиха кукуруза, имајући у виду изражени период суше, који негативно утиче на стање кукурузних усева.

Одбор је већином гласова (­­­10 за, 1 уздржан, 2 није гласало), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о семену и садном материјалу пољопривредног и украсног биља, који је поднела Влада, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 11 за, 1 уздржан), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 13,10 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић